CELEX: 52016DP0032
Language: lt
Date: 1454371200000
Title: 2016 m. vasario 2 d. Europos Parlamento sprendimas dėl prašymo atšaukti Floriano Philippot (Florian Philippot) imunitetą (2015/2267(IMM))

31.1.2018   
            
            
               LT
            
            
               Europos Sąjungos oficialusis leidinys
            
            
               C 35/150
            
         P8_TA(2016)0032
   Prašymas atšaukti Floriano Philippot (Florian Philippot) imunitetą
   2016 m. vasario 2 d. Europos Parlamento sprendimas dėl prašymo atšaukti Floriano Philippot (Florian Philippot) imunitetą (2015/2267(IMM))
   (2018/C 035/28)
   
      Europos Parlamentas,
   
   
               —
            
            
               atsižvelgdamas į Prancūzijos Respublikos teisingumo ministro 2015 m. rugsėjo 2 d. perduotą prašymą atšaukti Floriano Philippot imunitetą, kuris susijęs su Nantero aukščiausiame teisme nagrinėjama byla dėl šmeižto (bylos Nr. JIJI215000010) ir kuris buvo paskelbtas 2015 m. rugsėjo 16 d. plenariniame posėdyje,
            
         
               —
            
            
               išklausęs Floriano Philippot paaiškinimų, kaip nurodyta Darbo tvarkos taisyklių 9 straipsnio 5 dalyje,
            
         
               —
            
            
               atsižvelgdamas į Protokolo Nr. 7 dėl Europos Sąjungos privilegijų ir imunitetų 8 ir 9 straipsnius ir į 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,
            
         
               —
            
            
               atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 ir 21 d., 2010 m. kovo 19 d., 2011 m. rugsėjo 6 d. ir 2013 m. sausio 17 d. sprendimus (1),
            
         
               —
            
            
               atsižvelgdamas į Prancūzijos Respublikos Konstitucijos 26 straipsnį,
            
         
               —
            
            
               atsižvelgdamas į Darbo tvarkos taisyklių 5 straipsnio 2 dalį, 6 straipsnio 1 dalį ir 9 straipsnį,
            
         
               —
            
            
               atsižvelgdamas į Teisės reikalų komiteto pranešimą (A8–0014/2016),
            
         
               A.
            
            
               kadangi Prancūzijos teisminės institucijos paprašė atšaukti Floriano Philippot imunitetą dėl Europos Sąjungai nepriklausančios šalies iškeltos baudžiamosios bylos;
            
         
               B.
            
            
               kadangi Protokolo Nr. 7 dėl Europos Sąjungos privilegijų ir imunitetų 8 straipsnyje numatoma, kad Europos Parlamento nariai negali būti apklausiami, sulaikomi ar traukiami atsakomybėn dėl einant pareigas pareikštos nuomonės ar balsavimo;
            
         
               C.
            
            
               kadangi Protokolo Nr. 7 dėl Europos Sąjungos privilegijų ir imunitetų 9 straipsnyje nustatyta, kad Europos Parlamento nariai savo valstybės teritorijoje naudojasi imunitetais, kurie suteikiami tos valstybės parlamento nariams;
            
         
               D.
            
            
               kadangi Prancūzijos Respublikos Konstitucijos 26 straipsnyje numatoma, kad parlamento narys negali būti traukiamas atsakomybėn, apklausiamas, suimamas, sulaikomas ar teisiamas už vykdant pareigas pareikštą nuomonę ar balsavimą ir kadangi nė vienas parlamento narys dėl nusikaltimo ar baudžiamojo nusižengimo negali būti suimtas arba negali būti kitaip atimta ar apribota jo laisvė;
            
         
               E.
            
            
               kadangi Florian Philippot Europos Sąjungai nepriklausančios valstybės, t. y. Kataro, yra kaltinamas šios šalies šmeižimu vykstant 2015 m. sausio 9 d. radijo laidai ir 2015 m. sausio 19 d. televizijos laidai, nes jų metu teigė, kad minėta valstybė finansuoja terorizmą;
            
         
               F.
            
            
               kadangi Protokolo Nr. 7 dėl Europos Sąjungos privilegijų ir imunitetų 8 straipsnyje ir Prancūzijos Respublikos Konstitucijos 26 straipsnyje numatoma, kad parlamento nariai negali būti traukiami civilinėn ar baudžiamojon atsakomybėn dėl einant pareigas pareikštos nuomonės;
            
         
               G.
            
            
               kadangi „Prancūzijos sistemos nuostatos, kurios saugo žmonių atstovus einant savo pareigas, galioja nuo 1789 m. ir jos kilo iš pagarbos žmonių valios išreiškimui bei poreikio, kad demokratinėje valstybėje išrinkti atstovai galėtų laisvai ir nebijodami, kad jiems bus iškelta byla ar kad jiems sukliudys vykdomoji ar teisminė valdžia, vykdyti savo įgaliojimus“ (2);
            
         
               H.
            
            
               kadangi šis Europos Parlamento nario absoliutus imunitetas apima ne tik nario išreikštą nuomonę oficialiuose Parlamento posėdžiuose, bet ir kitur, pavyzdžiui, žiniasklaidoje išreikštą nuomonę, kai esama ryšio tarp pareikštos nuomonės ir Parlamento nario pareigų (3);
            
         
               I.
            
            
               kadangi nuomonės apie Europos Sąjungos ir jai nepriklausančių valstybių užsienio politiką viešojoje erdvėje reiškimas yra viena iš Europos Parlamento nario pareigų;
            
         
               J.
            
            
               kadangi dėl šios priežasties nėra patenkinamos sąlygos atšaukti Floriano Philippot imunitetą;
            
         
               K.
            
            
               kadangi, jeigu būtų laikoma, kad šiuo atveju galioja Protokolo Nr. 7 dėl Europos Sąjungos privilegijų ir imunitetų 8 straipsnis, o tai nebuvo įrodyta, Prancūzijos institucijų prašymas turėtų būti laikomas prašymu pagal Protokolo Nr. 7 9 straipsnį, kartu taikant Prancūzijos Respublikos Konstitucijos 26 straipsnio 2 dalį, taigi prašymu leisti suimti Florianą Philippot už nusikalstamą veiką arba kitaip atimti ar apriboti jo laisvę;
            
         
               L.
            
            
               kadangi, kalbant apskritai, parlamentinio imuniteto tikslas – leisti teisėkūros valdžiai vykdyti savo konstitucinius uždavinius be netinkamo išorės, visų pirma vykdomosios valdžios, kišimosi (4); kadangi akivaizdu, kad šis principas taikomas ir kai Europos Sąjungai nepriklausanti valstybė Parlamento nario atžvilgiu iškelia baudžiamąją bylą už šmeižtą;
            
         
               M.
            
            
               kadangi dėl šios priežasties nereikia nagrinėti klausimo dėl fumus persecutionis ir ar ketinimas, kuriuo pagrįstas baudžiamasis procesas, yra noras pakenkti Parlamento nario politinei veiklai;
            
         
            
               1.
            
            
               nusprendžia neatšaukti Floriano Philippot imuniteto;
            
         
            
               2.
            
            
               paveda Pirmininkui nedelsiant perduoti šį sprendimą ir atsakingo komiteto pranešimą kompetentingai Prancūzijos Respublikos institucijai ir Florianui Philippot.
            
         
      (1)  1964 m. gegužės 12 d. Teisingumo Teismo sprendimas Wagner / Fohrmann ir Krier, 101/63, ECLI:EU:C:1964:28; 1986 m. liepos 10 d. Teisingumo Teismo sprendimas Wybot / Faure ir kt., 149/85, ECLI:EU:C:1986:310; 2008 m. spalio 15 d. Bendrojo Teismo sprendimas Mote / Parlamentas, T-345/05, ECLI:EU:T:2008:440; 2008 m. spalio 21 d. Teisingumo Teismo sprendimas Marra / De Gregorio ir Clemente, C-200/07 ir C-201/07, ECLI:EU:C:2008:579; 2010 m. kovo 19 d. Bendrojo Teismo sprendimas Gollnisch / Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543; 2013 m. sausio 17 d. Bendrojo Teismo sprendimas Gollnisch / Parlamentas, T-346/11 ir T-347/11, ECLI:EU:T:2013:23.
   
      (2)  2002 m. gruodžio 17 d. Europos Žmogaus Teisių Teismo sprendimas A. / Jungtinė Karalystė, 47 dalis.
   
      (3)  2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543, 33 punktas.
   
      (4)  „Parliamentary Immunity. A Comprehensive Study of the Systems of Parliamentary Immunity of the United Kingdom, France, and the Netherlands in a European Context“, Sascha Hardt, Intersentia, Ius Commune Europaeum Series, Nr. 119, ISBN 978-1-78068-191-7, Mastrichtas, 2013 m. liepos mėn.